### NN 148/2025 (5.12.2025.), Uredba o izmjenama i dopunama Uredbe o poticanju ulaganja

Vlada Republike Hrvatske

2188

Na temelju članka 14. stavka 6., članka 19. stavka 10. i članka 22. stavka 7. Zakona o poticanju ulaganja (»Narodne novine«, br. 63/22. i 136/24.), Vlada Republike Hrvatske je na sjednici održanoj 4. prosinca 2025. donijela

UREDBU

O IZMJENAMA I DOPUNAMA UREDBE O POTICANJU ULAGANJA

Članak 1.

U Uredbi o poticanju ulaganja (»Narodne novine«, broj 156/22.), u članku 1. stavak 1. mijenja se i glasi:

»(1) Ovom Uredbom osigurava se provedba Zakona o poticanju ulaganja (»Narodne novine«, br. 63/22. i 136/24.) usklađenog s Uredbom Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014.) kako je posljednji put izmijenjena Uredbom Komisije (EU) 2023/1315. od 23. lipnja 2023. o izmjeni Uredbe Komisije (EU) br. 651/2014 o ocjenjivanju određenih kategorija spojivima s unutarnjim tržištem u primjeni članka 107. i 108. Ugovora (Tekst značajan za EGP) (SL L 167, 30. 6. 2023.).«.

Članak 2.

Članak 3. mijenja se i glasi:

»(1) Prijava se podnosi na obrascima propisanim ovom Uredbom.

(2) Sadržaj obrazaca pod oznakama OP-1 do OP-8 na kojima se podnosi Prijava, propisan je u Prilozima 1. do 8. ove Uredbe i čine njezin sastavni dio.

(3) Uz Prijavu obvezno se prilažu sljedeći dokumenti i podaci:

1. izjava podnositelja Prijave o upisu u sustav poreza na dobit odnosno obvezi plaćanja poreza na dobit, u slučaju kada je podnositelj Prijave fizička osoba – obrtnik

2. skupna izjava, propisana je u Prilogu 10. ove Uredbe i čini njezin sastavni dio

3. poslovni plan za narednih pet godina, s projekcijom financijskih izvještaja (bilanca i račun dobiti i gubitka) i projekcijom financijskih izvještaja za aktivnost ulaganja

4. u slučaju gradnje građevina sukladno propisima koji uređuju prostorno uređenje i gradnju, pravomoćnu građevinsku dozvolu ili dokaz o potvrdi glavnog projekta te presliku prijave gradilišta odnosno početka gradnje

5. kada je iz Prijave vidljivo da gradnja počinje kasnije odnosno u drugoj ili trećoj godini realizacije projekta ulaganja tada je moguća naknadna dostava građevinske dozvole ili potvrde glavnog projekta te preslike prijave gradilišta, ali prije početka gradnje građevina

6. u slučaju ulaganja u novu gospodarsku djelatnost u potpomognutom području c) iz članka 6. točke 5. Zakona dokaz da u protekla tri mjeseca Prijavitelj nije registriran za dotičnu novu gospodarsku djelatnost te pisanu Izjavu kojom odgovorna osoba jamči pod moralnom, materijalnom i kaznenom odgovornošću da podnositelj Prijave prethodno nije obavljao dotičnu novu gospodarsku djelatnost.

(4) Dokumente i podatke iz stavka 3. točaka 1. i 4. ovoga članka, ministarstvo nadležno za gospodarstvo pribavlja po službenoj dužnosti sukladno članku 12. Zakona o sustavu državne uprave (»Narodne novine«, broj 66/19.). Navedene dokumente i podatke ministarstvu nadležnom za gospodarstvo može dostaviti i sam podnositelj Prijave prilikom podnošenja Prijave.

(5) Na zahtjev ministarstva nadležnog za gospodarstvo, podnositelj Prijave dužan je dostaviti i druge tražene podatke potrebne za ocjenu osnovanosti Prijave.

(6) Prijavu se podnosi putem sustava elektroničke prijave, a pristup sustavu omogućen je na mrežnim stranicama ministarstva nadležnog za gospodarstvo.«.

Članak 3.

U članku 7. stavak 1. mijenja se i glasi:

»(1) Ako iz Prijave proizlazi namjera korištenja poreznih potpora, Potvrda iz članka 5. ove Uredbe sadrži odredbu da se korištenje porezne potpore odobrava uz ispunjavanje uvjeta iz članaka 12., 13. ili 20. Zakona.«.

Stavak 4. mijenja se i glasi:

»(4) Poduzetnici koji koriste poreznu potporu temeljem članaka 13. ili 20. Zakona, u svakoj narednoj godini koristit će umanjenje stope poreza na dobit uz uvjet da je u prethodnoj godini zadovoljen kriterij visine ulaganja propisan člancima 13. ili 20. Zakona, a kriterij broja novih radnih mjesta mora biti zadovoljen unutar razdoblja od tri godine od početka ulaganja.«.

Iza stavka 5. dodaju se stavci 6. do 15. koji glase:

»(6) Za projekte ulaganja koji počinju od 1. siječnja 2025. porezna potpora primjenjuje se isključivo na dobit ostvarenu od poslovne aktivnosti na koju se odnosi projekt ulaganja pri čemu se pri izračunu osnovice poreza na dobit za aktivnost projekta ulaganja isključuju prihodi od kapitala, najma, kamata i intelektualnog vlasništva.

(7) Poduzetnik je dužan za svako posebno porezno razdoblje voditi izdvojeno knjigovodstveno praćenje poslovne aktivnosti projekta ulaganja te utvrditi iznos dobiti prema sljedećem izračunu:

OSNOVICA POREZA NA DOBIT (DOBIT/GUBITAK) ZA AKTIVNOST PROJEKTA ULAGANJA

=

|  |  |  |  |  |
| --- | --- | --- | --- | --- |
| PRIHOD AKTIVNOSTI ULAGANJA | – | PASIVNI PRIHOD  AKTIVNOSTI  ULAGANJA  (od kapitala, najma, kamata i intelektualnog vlasništva) | – | RASHOD AKTIVNOSTI ULAGANJA |

=

OSNOVICA ZA IZRAČUN POREZNE POTPORE ZA ULAGANJE
 +
 POVEĆANJE POREZNE OSNOVICE/SMANJENJE GUBITKA
 –
 SMANJENJE POREZNE OSNOVICE/POVEĆANJE GUBITKA
 –
 PRENESENI POREZNI GUBITAK
 –
 OSLOBOĐENJA, OLAKŠICE I POTICAJI
 (izuzev aktivnosti projekta ulaganja)

(8) Prilikom izračuna porezne potpore za aktivnost ulaganja poduzetnik na prilagođen način za isto porezno razdoblje primjenjuje odredbe propisa o oporezivanju dobiti, odnosno utvrđuje prihode, rashode, dobit ili gubitak, uvećanje ili umanjenje porezne osnovice, iznos poreznog gubitaka za prijenos i drugo.

(9) Utvrđeni iznos porezne potpore za aktivnost ulaganja ne može biti veći od iznosa porezne obveze koja se iskazuje u prijavi poreza na dobit u skladu s posebnim propisom o oporezivanju dobiti.

(10) Izračun porezne potpore za aktivnosti projekta ulaganja iz stavka 7. ovoga članka poduzetnik dostavlja ministarstvu nadležnom za gospodarstvo na obrascu GI-3-ZPU-POPP pri predaji Godišnjeg izvješća o izvršenju projekta ulaganja i korištenju potpora te očuvanju odobrenog projekta ulaganja i novih radnih mjesta povezanih s ulaganjem sukladno članku 19. Uredbe, a utvrđeni iznos porezne potpore za aktivnost ulaganja upisuje u prijavi poreza na dobit kao umanjenje porezne obveze.

(11) U slučaju kada poduzetnik istovremeno obavlja dvije ili više prihvatljivih poslovnih aktivnosti sukladno članku 5. Zakona, a projekt ulaganja se odnosi na jednu ili više, ali ne na sve poslovne aktivnosti, izračun porezne potpore za aktivnost/i ulaganja vrši se sukladno izračunu iz stavka 7. ovoga članka, a za ostale poslovne aktivnosti izračun osnovice poreza na dobit za svako posebno porezno razdoblje vrši se na način propisan propisom o oporezivanju dobiti, a utvrđeni iznos porezne potpore za aktivnost ulaganja upisuje u prijavi poreza na dobit kao umanjenje porezne obveze.

(12) U slučaju kada poduzetnik istovremeno obavlja više poslovnih aktivnosti te vrši projekt ulaganja u sve poslovne aktivnosti u istom trogodišnjem razdoblju realizacije projekta, ali neke od tih aktivnosti ne predstavljaju prihvatljive aktivnosti za dodjelu potpora za ulaganje sukladno članku 10. stavku 7. Zakona, izračun porezne potpore sukladno izračunu iz stavka 7. ovoga članka vrši se isključivo za prihvatljive aktivnosti, te se utvrđeni iznos porezne potpore za prihvatljive aktivnosti ulaganja upisuje u prijavi poreza na dobit kao umanjenje porezne obveze.

(13) Pri izračunu osnovice poreza na dobit iz stavka 7. ovoga članka odgovarajući iznos troškova poslovanja iz članaka 12., 13. i 20. Zakona odnosno rashodi aktivnosti ulaganja ne mogu iznositi manji postotni udio u ukupnim rashodima poslovanja poduzetnika u odnosu na postotni udio prihoda aktivnosti ulaganja umanjenih za iznos pasivnih prihoda aktivnosti ulaganja u ukupnim prihodima poslovanja poduzetnika.

(14) Kada poduzetnik koji istovremeno obavlja više poslovnih aktivnosti ostvaruje dobit iz aktivnosti projekta ulaganja, a za ostale poslovne aktivnosti ostvaruje gubitak u poslovanju, tada je korištenje porezne potpore moguće tek nakon pokrića ostvarenog gubitka u ukupnom poslovanju iz dobiti ostvarene od aktivnosti projekta ulaganja za svako posebno porezno razdoblje.

(15) Izračun osnovice poreza na dobit i porezne potpore za aktivnost ulaganja iz stavka 7. ovoga članka nema utjecaja na utvrđivanje iznosa obveze poreza na dobit u skladu s posebnim propisima o oporezivanju dobiti, ali u slučaju kada nadležno tijelo Ministarstva financija izvrši promjene vezane uz utvrđenu obvezu poreza na dobit za određeno porezno razdoblje, poduzetnik je dužan o tome izvijestiti nadležno ministarstvo i po potrebi napraviti izmjene Godišnjeg izvješća o izvršenju projekta ulaganja i korištenju potpora.«.

Članak 4.

U članku 9. stavak 5. mijenja se i glasi:

»(5) Ukoliko zapošljavanje povezano s ulaganjem ne ispunjava uvjete propisane stavkom 3. ovoga članka, korisniku potpore za ulaganje odobrit će se 80 % iznosa potpora propisanih člankom 14. stavcima 1. do 3. Zakona.«.

Članak 5.

U članku 19. stavku 1. točka 1. mijenja se i glasi:

»1. ispunjeni obrazac GI-1, a za projekte ulaganja koji počinju od 1. siječnja 2025. i obrasce GI-2 – Pregled pasivnih prihoda aktivnosti ulaganja i GI-3-ZPU-POPP – Izračun porezne osnovice i porezne potpore za aktivnost ulaganja, koje je ministarstvu nadležnom za gospodarstvo potrebno dostaviti i u elektroničkom obliku«.

Iza točke 12. dodaje se točka 13. koja glasi:

»13. pregled posebnog knjigovodstvenog praćenja aktivnosti projekta ulaganja.«.

Stavak 2. mijenja se i glasi:

»(2) Obrasci GI-1, GI-2 – Pregled pasivnih prihoda aktivnosti ulaganja i GI-3-ZPU-POPP – Izračun porezne osnovice i porezne potpore za aktivnost ulaganja sadržani su u Prilogu 9., 10. i 11. ove Uredbe i čine njen sastavni dio.«.

PRIJELAZNE I ZAVRŠNE ODREDBE

Članak 6.

(1) Na korisnike potpora za ulaganje i podnositelje prijava za korištenje potpora za ulaganje na temelju Zakona o poticanju ulaganja (»Narodne novine«, br. 63/22. i 136/24.) primjenjuju se odredbe ove Uredbe ako je to za poduzetnika povoljnije.

(2) Odredbe članka 3. ove Uredbe primjenjuju se na prijave za status korisnika potpore za ulaganje s početkom projekta ulaganja od 1. siječnja 2025.

(3) Prijava projekta ulaganja u roku od 30 dana od stupanja na snagu ove Uredbe može se podnijeti nadležnom ministarstvu i u materijalnom obliku na obrascima propisanim ovom Uredbom.

Članak 7.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/25-03/92

Urbroj: 50301-05/14-25-6

Zagreb, 4. prosinca 2025.

Predsjednik
 mr. sc. Andrej Plenković, v. r.

![](/files/_web/sluzbeni-dio/2025/133460/images/5020.jpg)

![](/files/_web/sluzbeni-dio/2025/133460/images/5012.jpg)